Heti üzenet 2019 május 13

A hálaadásban rejlő erő

**„Aki hálával áldozik, az dicsőít engem,…!”**(Károli Biblia Zsolt.50:23.) Mondja az ÚR.

Az embernek fia sokszor az önző természetéből, az ó emberi bűnös természetéből fakadóan dicsőségre, elismerésre, önmaga fölmagasztalására vágyik, a létfenntartás és a fajfenntartás után talán ez a legerősebb vágy.

Jézust a Sátán a nemi vágyat kivéve ezekkel kísértette meg. Persze támadta az identitását is, büszkeséget – önteltséget is és bizonyítási kényszert is igyekezett kelteni benne: „**ha** Isten fia vagy…”, és, mint tudjuk, igével is képes volt kísérteni Jézust.

Mi tarthat meg ilyen támadásokkal szemben?

Az Isten Szellemével való közösség, aki létrehozza bennünk az alázatot. Aki kijelentést, helyénvaló igét ad a szívünkbe, értelmünkbe. Ehhez persze az ige olvasására, igeismeretre, annak megtartására is szükség van. **„…és aki az útra vigyáz, annak mutatom meg Isten szabadítását!”**(Károli Biblia Zsolt.50:23)

A Krisztus Szelleme mit teremt bennünk?

**A Szent Szellem pedig ezeket teremti meg bennünk: szeretet, öröm, békesség, türelem, szívesség, jóság, hűség,**

**szelídség és önuralom. Nincs olyan törvény, amely ezeket dolgokat elítélné.**

**Akik pedig Krisztus Jézushoz tartoznak, azok már megfeszítették bűnös természetüket szenvedélyeikkel és vágyaikkal együtt.**

**Mivel a Szent Szellem által kaptunk új életet, ezért a Szent Szellem vezetését kell követnünk!**

**Ne legyünk büszkék, ne ingereljük egymást, és ne irigykedjünk egymásra!** (Egyszerű Fordítású Biblia Gal 5:22-26)

Hiszem, hogy a Szent Szellem mindezeket csak egy hálás szívben tudja megteremteni, megteremni! Hiszem, hogy a megtéréskor, az ÚR Jézus, amikor levette rólunk bűneink terhét, a szívünket így változtatta meg, a kőszív helyett egy lágy /hálás, könyörületes/ szívet adott.

Az elmúlt időszakban erőt vett rajtam a szomorúság, a lehangoltság. Elfelejtkeztem hálát adni, megemlékezni az ÚR csodálatos dolgairól, kegyelméről, szeretetéről, amelyet a legnehezebb időszakokban sem vont meg tőlem, ahogy visszagondolok azokra.

Természetesen nemcsak felém, mindenki felé nyitva van az ÚR elfogadása, szeretete, kegyelme, soha senkitől nem vonja vissza, aki már vette a kegyelmet az alázata, a bűnbánata, Krisztus engesztelő áldozatának elfogadása által.

Mégis elfeledkeztem erről, mégis zúgolódtam és a szívem megkeményedett.(Egyszerű ford. Biblia Róm.1:21)

Jézus telve volt hálával az Atya felé.

Egyik reggel igeolvasás után, ima közben döbbentem rá erre.

Megértettem, mennyire jó dolgom van a világbéli szenvedésekhez képest! Megértettem, hogy minden, ami rossznak tűnt előttem, egyrészt csak a saját önző vágyaim miatt tűnt annak, másrészt csak magamnak, az engedetlenségemnek, önfejűségemnek köszönhettem, de Isten még ebből is jót hozott ki, értelmet, bölcsességet, meggondolást adott!

Az ÚR megnyitotta a szívemet, értelmemet és fölszabadult bennem a hála… Nem győztem hálát adni az életemért, mindenkiért, mindenért, aki, és ami körülvesz!

Csodálatos az ÚR kegyelme!

Ennek következtében a jó reménység megerősödött bennem az Úr gondviseléséről a jövővel, a mindennapokkal kapcsolatban. Megerősödött a bizalom, a hit bennem.

A belülről, a szívünkből jövő hála fölszabadítja Isten dicsőségét, az ÚR erejét!(Károli Biblia Ján.11.41)

Helyreáll a szívünk békessége!(Egyszerű ford Biblia Kol.3:15; Károli Biblia Mát.11:28.)

Megváltoztatott újra, szebbnek látom a jövőt, ismét nagyobb szeretettel tudok az emberek felé fordulni az ÚR által. Az ÚR „terhe” könnyű, az „igája” ismét gyönyörűséges!(Károli Biblia Mt.11:30), „…pajzs és páncél az Ő hűsége!”(Károli Biblia Zsolt.91:4)

Ha akarod, velem mondhatod ezt az imát:

Hála Neked Mennyei Atyám, Mennynek és Földnek Ura, a Te kegyelmedért, szeretetedért!

Gondod van a szegényre, nyomorultra, felemeled az elesettet, megelégíted a szűkölködőt, meggyógyítod a beteget, megkeresed az elveszettet! Hálát adok Neked, hogy meggyógyítottál, megszabadítottál, helyre állítottál! Hálát adok a gondviselésedért, mindenért, amit adtál!

Minden hála és dicsőség legyen a tiéd! Az ÚR Jézus nevében! Ámen!

Katona Csaba

Pásztó, 2019. május 13.